Прэм’ер-міністр славенскага ўраду сутыкнуўся з далікатнай праблемай, звязанай з часамі другой сусветнай вайны. У горным раёне Ласка знойдзена масавае пахаванне 300 чалавек. Гісторыкі лічаць, што нябожчыкі былі ахвярамі пракамуністычных партызан Ціта. Хутчэй за ўсё, яны былі салдатамі харвацкіх частак, якія падчас вайны знаходзіліся на службе ў нацыстаў. Напрыканцы другой сусветнай тыя, хто супрацоўнічаў з Гітлерам, спрабавалі хавацца ад партызан у гарах Славеніі. У сваю чаргу атрады Ціта актыўна знішчалі сваіх былых праціўнікаў. Інфармацыя пра масавае пахаванне прымусіла Саюз ветэранаў партызанскага руху зрабіць заяву пра тое, што партызаны не маюць ніякага дачынення да забойстваў. Аднак правыя партыі патрабуюць правесці следства і пакараць арганізатараў злачынства. Яны лічаць, што некаторыя з партызан, якія ўдзельнічалі ў забойствах у Ласка, жывыя і зараз. На іх погляд, пра тое, што ўлады Югаславіі мелі нейкае дачыненне да забойства, сведчыць, як добра, з дапамогай бетону, былі захаваныя нябожчыкі.